## Zaključak o načinu stambenog zbrinjavanja povratnika koji nisu vlasnici kuće ili stana, a živjeli su u stanovima u društvenom vlasništvu (bivši nositelji stanarskog prava) na područjima Republike Hrvatske, koja su izvan područja posebne državne skrbi

### NN 100/2003 (17.6.2003.), Zaključak o načinu stambenog zbrinjavanja povratnika koji nisu vlasnici kuće ili stana, a živjeli su u stanovima u društvenom vlasništvu (bivši nositelji stanarskog prava) na područjima Republike Hrvatske, koja su izvan područja posebne državne skrbi

# VLADA REPUBLIKE HRVATSKE

1293

Na
temelju članka 30. stavka 3. Zakona o Vladi Republike Hrvatske (»Narodne
novine«, br. 101/98, 15/2000 i 117/2001), Vlada Republike Hrvatske je na
sjednici održanoj 12. lipnja 2003. godine donijela

## ZAKLJUČAK

### o naČinu stambenog zbrinjavanja POVRAT- nika koji nisu vlasnici kuĆe ili stana, a Živjeli su u stanovima u druŠtvenom vlaS­niŠtvu (bivŠi nositelji stanarskog pra­va) na podruČjima Repub­li­ke Hrvatske, koja su    izvan podruČja posebne drŽavne skrbi

1. U skladu s temeljnim načelima Programa povratka i
zbrinjavanja prognanika, izbjeglica i raseljenih osoba (»Narodne novine«, broj
92/98) vezanih za neotuđivo pravo na povratak u Republiku Hrvatsku osoba koje
su iz različitih razloga napustile svoj dom i koje se mogu smatrati
izbjeglicama u skladu s definicijom Ženevske konvencije iz 1951., te ostalim važećim
instrumentima Ujedinjenih naroda, u cilju ostvarivanja uvjeta za povratak i
trajni smještaj osoba koje nisu vlasnici stana ili kuće, a koje su živjele u
stanovima u društvenom vlasništvu na područjima koja su izvan područja posebne
državne skrbi, osigurat će se stambeno zbrinjavanje tih osoba (u daljnjem
tekstu: povratnici).

2. Sukladno točki 1. ovoga
Zaključka, stambeno će se zbrinuti povratnici koji se žele vratiti i trajno živjeti
u Republici Hrvatskoj, bez obzira da li se nalaze izvan ili u Republici
Hrvatskoj, i to pod uvjetom da nemaju u vlasništvu ili suvlasništvu obiteljsku
kuću ili stan na području Republike Hrvatske ili na području država nastalih
raspadom bivše SFRJ, ili da iste nisu prodali, darovali ili na bilo koji način
otuđili nakon 8. listopada 1991. godine, odnosno da nisu stekli pravni položaj
zaštićenog najmoprimca.

3. Stanovi za stambeno
zbrinjavanje povratnika prema ovome Zaključku osigurat će se u pravilu
izgradnjom stanova prema Zakonu o društveno poticanoj stanogradnji (»Narodne
novine«, broj 109/2001).

4. Stambeno zbrinjavanje
provest će se na način da će se povratnicima osigurati, u skladu s njihovim
mogućnostima i izboru:

– najam stana u vlasništvu države,
koji stambeni prostor će država sukladno mogućnostima, kupiti prvenstveno na
obročnu otplatu, prema Zakonu o društveno poticanoj stanogradnji, izuzev na
područjima na kojima nije izvjesna gradnja tih stanova i gdje postoji mogućnost
i kupnje već korištenih stanova, ili

– kupnja vlastitog stana u
skladu sa Zakonom o društveno poticanoj stanogradnji, uz mogućnost plaćanja na
dugoročnu obročnu otplatu pod povoljnijim uvjetima.

5. Stambeno zbrinjavanje
povratnika osigurat će se u prvom redu na onim područjima Republike Hrvatske
(općinama i gradovima) gdje su te osobe prije imale prebivalište, odnosno
koristile stan u društvenom vlasništvu. Ako to nije moguće, odgovarajuće
stambeno zbrinjavanje osigurat će se na drugim područjima Republike Hrvatske, u
skladu s raspoloživošću useljivog stambenog prostora.

6. Za realizaciju stambenog
zbrinjavanja prema ovome Zaključku zadužuje se Ministarstvo za javne radove,
obnovu i graditeljstvo, koje se obvezuje da razradi uvjete i postupke vezano za
tu provedbu, te u tom smislu, u roku 30 dana od dana donošenja ovoga Zaključka,
izradi provedbeni plan stambenog zbrinjavanja.

Rok za podnošenje zahtjeva
povratnika za stambeno zbrinjavanje je 31. prosinca 2004. godine, a rok za
provedbu istog je kraj 2006. godine.

7. Ovaj Zaključak stupa na
snagu danom objave u »Narodnim novinama«.

Klasa: 019-04/02-02/09

Urbroj: 5030109-03-8

Zagreb, 12. lipnja 2003.

Potpredsjednik
**dr. sc.** **Goran Granić**, v. r.

Ostalo, NN 100/2003-1293